  Виталий Пронин Туала воркаут площадка Ижкарысь медициная академия бордын «Трезвая Россия» проект улсын пуктэмын. Спортэн вырон понна выль интыез учкыны ветлӥз Удмуртиысь тазалыкез утёнъя, спортъя но егитъёсын ужан политикая министр Александр Варшавский. Площадка юрттоз академиын дышетскись студентъёслы но вань мылкыд карисьёслы мугоръёссэс кыдатыны перекладинаос, ӟусъёс, брусъёс, рукоходъёс но турникъёс вылын. Воркуатэн вырисьёс выль тӥрлыкъёсты эскеризы ни, люкаськемъёслы быгатонлыкъёссэс возьматӥзы. — Мыло-кыдо егитъёсты адӟеммы потэ, — вераз Александр Варшавский, — ми тыршиськомы соос понна портэм луонлыкъёс кылдытыны, котькудӥз таза улонэз понна мед сюлмаськоз шуыса. Трос саклыкмес висъяськомы бадӟым спортлы — хоккеен шудон понна коробкаос, ГТО площадкаос усьтӥськомы, стадионъёсты тупатъяськомы. Татын егитъёс люкасько, дырзэс пайдаё ортчыто. 2018-тӥ арын «Трезвая Россия» проектлэн юрттэменыз Пичи Пурга ёросысь Улын Юри гуртын воркаутэн вырон понна нырысетӥ площадка усьтэмын вал. Оглом Удмуртиын 100-лэсь трос таӵе площадкаос. Та удысэн шаерамы 400 пала адями тунсыкъяське. УД Теги: воркаут ИГМА мугорезкыдатон спорт  